


Na podlagi drugega odstavka 57. člena Zakona o državnem tožilstvu (Uradni list RS, št. 58/11, 21/12 – ZDU-1F, 47/12, 15/13 – ZODPol, 47/13 – ZDU-1G, 48/13 – ZSKZDČEU-1, 19/15, 23/17 – ZSSve, 36/19, 139/20, 54/21, 105/22 – ZZNŠPP, 57/25 – ZF, 100/25 in 1568/26 – ZSOKOK) minister za pravosodje, v soglasju z Državnotožilskim svetom, izdaja 


P R A V I L N I K
o merilih za trajanje letnega dopusta in drugih odsotnosti z dela državnih tožilcev

1. člen
(vsebina)

Ta pravilnik ureja merila za trajanje, pogoje in primere za določitev letnega dopusta državnemu tožilcu v posameznem koledarskem letu in drugih odsotnosti z dela državnemu tožilcu.

2. člen
(merila za letni dopust)

Dolžina letnega dopusta državnega tožilca se določi ob upoštevanju naslednjih meril:
· delovne dobe;
· državnotožilskega mesta oziroma položaja;
· uspešnosti opravljanja državnotožilske funkcije;
· opravljanja vodstvene funkcije;
· socialnih in zdravstvenih razmer ter
· starosti in invalidnosti.

3. člen
(delovna doba)

Glede na trajanje skupne delovne dobe državnemu tožilcu pripada najmanj 23 in največ 30 dni letnega dopusta, in sicer:
· do sedem let delovne dobe 23 dni;
· nad sedem do deset let delovne dobe 24 dni;
· nad deset do 15 let delovne dobe 26 dni;
· nad 15 do 20 let delovne dobe 28 dni;
· nad 20 do 25 let delovne dobe 29 dni;
· nad 25 let delovne dobe 30 dni.

4. člen
(državnotožilsko mesto oziroma položaj)

Glede na državnotožilsko mesto oziroma državnotožilski položaj državnemu tožilcu pripada najmanj sedem in največ devet dni letnega dopusta, in sicer:
· okrožnemu državnemu tožilcu sedem dni;
· okrožnemu državnemu tožilcu svetniku, višjemu državnemu tožilcu in višjemu državnemu tožilcu svetniku osem dni;
· vrhovnemu državnemu tožilcu in vrhovnemu državnemu tožilcu svetniku devet dni.

5. člen
(uspešnost)

(1) Glede na uspešnost opravljanja državnotožilske funkcije državnemu tožilcu pripada največ tri dni letnega dopusta. 

(2) Uspešnost opravljanja državnotožilske funkcije se ugotavlja z oceno državnotožilske službe, ki jo izdela Državnotožilski svet, in sicer:
· če iz zadnje ocene državnotožilske službe izhaja, da ustreza državnotožilski funkciji (ocena napreduje), dva dni;
· če iz zadnje ocene državnotožilske službe izhaja, da ustreza državnotožilski funkciji na nadpovprečni ali izjemni ravni (nadpovprečna ali izjemna ocena), tri dni.
 
     (3) Ne glede na prejšnji odstavek pripada glede na uspešnost opravljanja državnotožilske funkcije:
· višjemu državnemu tožilcu svetniku dva dni letnega dopusta;
· vrhovnemu državnemu tožilcu in vrhovnemu državnemu tožilcu svetniku tri dni letnega dopusta.

     (4) Če je bila državnemu tožilcu iz prejšnjega odstavka izdana ocena državnotožilske službe, se letni dopust glede na uspešnost določi na podlagi zadnje ocene državnotožilske službe, pri čemer se upošteva merilo iz drugega odstavka tega člena.

6. člen
(vodstvena funkcija)

Če državni tožilec opravlja vodstveno funkcijo, mu pripada najmanj en dan in največ tri dni letnega dopusta, in sicer:
· vodji zunanjega oddelka državnega tožilstva en dan;
· namestniku vodje državnega tožilstva en dan;
· vodji oddelka državnega tožilstva en dan;
· generalnemu direktorju Vrhovnega državnega tožilstva Republike Slovenije en dan;
· vodji Strokovno informacijskega centra en dan;
· vodji okrožnega državnega tožilstva dva dni;
· vodji Specializiranega tožilstva za pregon korupcije in organiziranega kriminala dva dni;
· generalnemu državnemu tožilcu tri dni.

7. člen
(socialne in zdravstvene razmere)

(1)  Državni tožilec, ki neguje in varuje otroka, ki potrebuje posebno nego in varstvo v skladu s predpisi, ki urejajo družinske prejemke, ima pravico do treh dni dodatnega letnega dopusta.

(2) Državnemu tožilcu pripada en dan dodatnega letnega dopusta za vsakega otroka, ki še ni dopolnil 15 let starosti.

(3) Državnemu tožilcu pripada en dan dodatnega letnega dopusta za njegove socialne in zdravstvene razmere, kot so kronična in druga daljša bolezen in druge razmere, v katerih živi.

8. člen
(starost in invalidnost)

Državnemu tožilcu, ki je dopolnil 55 let starosti, državnemu tožilcu z najmanj 60% telesno okvaro ter državnemu tožilcu – invalidu se letni dopust poveča za pet dni.
  
9. člen
(pogoji za izrabo dopusta)
 
(1) V dneve letnega dopusta se ne vštevajo prazniki, dela prosti dnevi, odsotnost zaradi bolezni ali poškodbe ter drugi primeri opravičene odsotnosti državnega tožilca.

(2) Delovna doba oziroma določena starost ter druga merila se pri določitvi dolžine letnega dopusta državnemu tožilcu upoštevajo, če so oziroma bodo izpolnjeni v koledarskem letu, za katero se določa dolžina letnega dopusta.

(3) Če državni tožilec nastopi službo ali mu preneha funkcija med koledarskim letom, ima pravico do 1/12 letnega dopusta za vsak mesec zaposlitve (sorazmerni del letnega dopusta).

(4) Državni tožilec je dolžan najmanj polovico letnega dopusta izrabiti do konca tekočega koledarskega leta, preostanek pa v dogovoru z vodjo državnega tožilstva najkasneje do 30. junija naslednjega leta.

(5) Če bi bilo zaradi napovedane izrabe ali spremembe izrabe letnega dopusta v času poletnega poslovanja sodišč občutno ovirano opravljanje državnotožilske službe ali če državni tožilec v tekočem koledarskem letu zaradi kontinuiranega opravljanja državnotožilske funkcije ni mogel izrabiti letnega dopusta, lahko letni dopust izrabi v dogovoru z vodjo državnega tožilstva najkasneje do 30. junija naslednjega leta.

(6) Državni tožilec, ki v tekočem koledarskem letu zaradi odsotnosti z dela zaradi bolezni, poškodbe, materinskega, očetovskega oziroma starševskega dopusta ni mogel izrabiti letnega dopusta ali je dopust prekinil iz teh razlogov, lahko preostanek ali celoten letni dopust izrabi najkasneje do 31. marca leta, ki sledi letu, v katerega je možen prenos letnega dopusta v skladu s četrtim odstavkom tega člena.

10. člen
(izredni plačani dopust)

Državni tožilec ima pravico do izrednega plačanega dopusta zaradi osebnih razlogov do skupaj največ sedem delovnih dni v koledarskem letu, in sicer:
· do sedem dni zaradi nege ožjega družinskega člana v primerih, ko nima pravice do nadomestila osebnega dohodka za odsotnost zaradi nege družinskega člana po predpisih o zdravstvenem zavarovanju, na podlagi zdravniškega potrdila ter zaradi aktivnega sodelovanja pri kulturnih, športnih in podobnih prireditvah, katerih se državni tožilec udeleži v zvezi z opravljanjem državnotožilske funkcije;
· do pet dni zaradi hujše nesreče, ki zadene državnega tožilca;
· do tri dni zaradi sklenitve zakonske zveze ali partnerske zveze, smrti zakonca oziroma osebe, ki je zadnji dve leti živela z njim v življenjski skupnosti, ali smrti otroka, posvojenca ali pastorka, smrti staršev ali zaradi preselitve;
· en dan zaradi smrti bližnjih sorodnikov, spremstva otroka, učenca prvega razreda, v šolo na prvi šolski dan, zaradi vpoklica k vojaškim vajam, ki trajajo nad šest dni, in drugih neodložljivih opravkov.

11. člen
(izredni neplačani dopust)

Državnemu tožilcu se lahko odobri izredni neplačani dopust do 30 dni v koledarskem letu v naslednjih izjemnih primerih:
· sodelovanje na mednarodnih seminarjih in kongresih ali drugih oblikah izobraževanja, katerih vsebina ni povezana z delom na državnem tožilstvu;
· zaradi zdravljenja v zdravilišču na lastne stroške, ko državni tožilec ni upravičen do odsotnosti zaradi bolezni;
· zaradi udeleževanja na nastopih reprezentanc Republike Slovenije, v zvezi z dolžnostmi, ki jih ima državni tožilec s statusom vrhunskega športnika po določbah področnih zakonov;
· v primerih iz prejšnjega člena, če posebne okoliščine zahtevajo odsotnost nad sedem delovnih dni.


PREHODNE IN KONČNA DOLOČBA

12. člen
(upoštevanje starosti)

Ne glede na določbo 8. člena tega pravilnika se za odmero pet dni letnega dopusta po kriteriju starosti upošteva dopolnjena starost državnega tožilca kot sledi:

	Leto
	2027
	2028
	2029
	2030

	Starost
	52 let
	52 let
	53 let
	54 let




13. člen
(prenehanje veljavnosti)

Z dnem uveljavitve tega pravilnika preneha veljati Pravilnik o merilih za trajanje, primerih in pogojih dopusta državnih tožilcev (Uradni list RS, št. 4/12 in 71/17).


14. člen
(končna določba)

Ta pravilnik začne veljati 1. januarja 2027.




Št. 
Ljubljana, dne 
EVA 
                   Mihael Zupančič
                                                                                                   minister 
				                                za pravosodje


Državnotožilski svet je na ….. seji ….. sprejel sklep o podaji soglasja k besedilu tega Pravilnika o merilih za trajanje letnega dopusta in drugih odsotnosti z dela državnih tožilcev.





